# Evaluering og opfølgningsplan 2016-17

Som fri grundskole gennemfører vi jævnligt en evaluering af skolens samlede undervisning og udarbejder en opfølgningsplan for evalueringen.

## Opfølgning på evalueringen i 2015/16

I evalueringen 2015/16 var der fokus på formalia på hjemmesiden som var under opbygning, profil-løft i faget billedkunst samt tydelighed i undervisningen - særligt med henblik på de svageste elever.

### Hjemmesiden:

Da Bagsværd Friskole tidligere har haft 2 hjemmesider tilknyttet, var der ved nedlæggelse af den ene nogle formalia der manglede på den tilbageværende. De forhold er nu tilrettet så hjemmesiden opfylder formalia.

### Profil-løft i faget billedkunst

Billedkunst er et af Bagsværd Friskoles profilfag. Derfor har vi obligatorisk billedkunst på alle klassetrin og et ekstra valgfrit billedkunsthold til eleverne i overbygningen.

De fysiske rammer: Billedkunst har inden for de seneste år skiftet lokaler. I det forgangne år har der været et fortsat fokus på forbedring af de fysiske rammer for faget. Her er blandt andet indkøbt nye møbler (skabe, stole og borde) til lokalet.

I skoleåret 16/17 har billedkunstlærerene i deres fagudvalg arbejdet intensivt med at beskrive en rød tråd for faget for 0. -9. klasse. Det har de gjort ved at fordybe sig i de nye forenklede fælles mål, hvor de har dykket ned i fagets taksonomier for alle trin.

Synlighed: Vi har ønsket en større synlighed omkring faget i skolens dagligdag. Derfor har vi haft en BF-dag med udstilling i salen. Mellemtrinnet og overbygningen har arbejdet med kendte kunstnere som Matisse, TalR, Gernes, og udstillet på bagrundt af dette arbejde. Valgfag har udstillet kunst i skolegården og arbejder med udsmykning af skolens toiletter.

### Tydelighed:

Det er nu skolens linje at programmet for lektionen skrives på tavlen for at skabe tydelighed over en klar struktur i undervisningen. Der arbejdes med at give en kort instruktion til opgaverne, hvorefter der arbejdes individuelt, i 2-mandsgrupper eller i større grupper afhængig af opgavens art.

Timens afsluttes med en opsamling og evaluering af elevernes læringsudbytte.

## Evaluering 2016/17

### Tydelighed:

Tydelighed var et af fokuspunkterne i evalueringen for 2015/16. Det vil det fortsat være i 2016/17.

I 2017/18 skal der arbejdes med tydelige læringsmål. Både de faglige og de sociale. I skoleåret 2017/18 skal fordybelsen i de nye fælles mål overføres til praksis i form af mere tydelige læringsmål i undervisningen.

Derudover skal vi arbejde med at samtlige lærere skal være konsekvente med brugen af ugeplaner.

Vi skal også undersøge om vi skal indføre lektiebog. Vi undersøger dette i første omgang med en forsøgsperiode i nuværende 7. klasse.

### Matematik:

Vi ønsker i matematik at blive endnu bedre til at favne de elever, som har svært ved den logiske tænkning og systematikken i faget. Vi er interesseret i at undersøge, hvordan vi tidligere i skoleforløbet kan booste de elever, som måtte have svært ved faget.

Hvordan vil vi arbejde med det?

* Besøg af faglig konsulent fra UCC – Kirsten ”Søs” Spahn
* Undersøgelser af erfaringer fra Frederiksberg Kommune med tidlig intervention
* Eksperimentere med mere matematik ud af bogen/væk fra bogen
* Arbejde mere med undersøgende matematik og åbne opgaver

### Tydelighed om skolens kultur /traditioner og værdier:

På en lille skole som Bagsværd Friskole er kommunikation og forståelse af hinanden en vigtig kilde til børnenes trivsel og læring.

På vores generalforsamling 2017 præsenteres et kulturprojekt, som har til mål at skabe en samlet kultur med udgangspunkt i et stærkt fællesskab på Bagsværd Friskole.

Et projekt som synliggør forpligtelser som kulturbærer på tværs af årgang, trin og i klasser.

Projektet omhandler:

* Forældresamarbejde – forældremøder optimering.
* Tydeligere informationsmaterialer fra skole til hjem
* Klare beskrivelser af vores trin-inddeling og disses aldersbetingede fokusområder

Projektet bliver gennemført 2017/18 og evalueres forud for generalforsamlingen 2018.

Kommende evaluering gennemføres inden udgangen af skoleåret 2017/18